മീന് പിടുത്ത തൊഴിലാളികളുടെ വലയില് കുടുങ്ങിയത് 78 കിലോ ഭാരമുള്ള ഭീമന് മീന് വിറ്റത് 36 ലക്ഷം രൂപയ്ക്ക് കൊല്കത്ത: 27.10.2021 മീന് പിടുത്ത തൊഴിലാളികളുടെ വലയില് കുടുങ്ങിയത് 78 കിലോ ഭാരമുള്ള ഭീമന് മീന്. അത് ലേലത്തില് വച്ചപ്പോള് കിട്ടിയതാകട്ടെ 36 ലക്ഷം രൂപയും. പശ്ചിമ ബംഗാളില് സുന്ദര്ബനിലെ മീന് പിടുത്ത തൊഴിലാളികളാണ് ഒരു മീന് കിട്ടിതോടെ ലക്ഷാധിപതികളായത്. ബികാഷ് ബര്മാന് എന്ന മീന് പിടുത്ത തൊഴിലാളിയും സംഘവും ചേര്ന്നാണ് ഭീമന് ടെലിയ ഭോല എന്ന മീനിനെ പിടികൂടിയത്. തങ്ങളുടെ വലയില് കുടുങ്ങിയ ഭീമന് മീനിനെ പിടികൂടാന് മീന് പിടുത്ത തൊഴിലാളികള്ക്ക് കഠിന പരിശ്രമം തന്നെ വേണ്ടി വന്നു. കൂട്ടായ പരിശ്രമത്തിലൂടെയാണ് ഇവര് കൂറ്റന് മീനിനെ കരയ്ക്കടുപ്പിച്ചത്.സുന്ദര്ബനിലെ മീന് പിടുത്ത തൊഴിലാളിയായ ബികാഷ് ബര്മാനും അദ്ദേഹത്തിന്റെ സംഘത്തിലെ മറ്റുള്ളവരും വളരെക്കാലമായി പ്രദേശത്തെ നദികളില് മീന് പിടുത്തം നടത്തുന്നുണ്ട്. വെള്ളിയാഴ്ച കോപുര നദിയില് മീന് പിടിക്കുകയായിരുന്നു ഇവര്. ആദ്യം കാര്യമായൊന്നും കിട്ടിയില്ല. അതിന്റെ നിരാശയിലിരിക്കുമ്ബോഴാണ് 78 കിലോയുള്ള ടെലിയ ഭോല ഇനത്തിലെ മീന് വലയില് കുടുങ്ങിയത്. ഏറെ നേരത്തെ കഠിന പരിശ്രമത്തിന് ശേഷമാണ് ബികാഷും സംഘവും മീനിനെ കരയ്ക്കെത്തിച്ചത്. കരയിലെത്തിച്ച ഉടന് തന്നെ ഇവര് മീന് മൊത്തവിപണിയില് എത്തിച്ചു. അവിടെ അതിന് വലിയ വില കിട്ടുമായിരുന്നു. വിവരമറിഞ്ഞതോടെ ലേലത്തില് പിടിക്കാന് ആള്ക്കാരുടെ ഒഴുക്കായി.ഏകദേശം ഏഴ് അടി വരെ നീളമുള്ള ടെലിയ ഭോല എന്ന മീന് 36 ലക്ഷം രൂപയ്ക്കാണ് വിറ്റത്.കൊല്കത്തയിലെ കെ എം പി എന്ന സംഘടനയാണ് മീന് വാങ്ങിയത്. കിലോയ്ക്ക് 49,300 രൂപയ്ക്കാണ് വിറ്റത്. ഈ പ്രത്യേക മീന് വളരെ വിലയേറിയത് ആവാന് കാരണം അതിന്റെ വയറ്റില് ചില വിലപ്പെട്ട വിഭവങ്ങള് അടങ്ങിയിട്ടുള്ളത് കൊണ്ടാണ്. ഇവ ഔഷധ ഗുണങ്ങളുള്ളവയാണ്. വിവിധ തരത്തിലുള്ള ഔഷധങ്ങള് നിര്മിക്കാന് ഇവ ഉപയോഗിക്കുന്നു. കഴിക്കാനും ഏറെ രുചികരമാണ്. താന് വളരെക്കാലമായി മീന് പിടുത്തത്തിന് പോകുന്നു എന്നും എല്ലാ വര്ഷവും ഭോല യ്ക്ക് വേണ്ടി മീന്പിടിക്കാന് പോകാറുണ്ടെന്നും എന്നാല് അതിനെ കിട്ടുന്നത് യാദൃച്ഛികമായി സംഭവിക്കുന്ന കാര്യമാണെന്നും ബികാഷ് ബര്മാന് പറഞ്ഞു.